Կառլա Գուջինո

**Կառլա Նիլ Գուջինո** (, ), ամերիկացի դերասանուհի, որն առավել հայտնի է Ռոբերտ Ռոդրիգեսի «Լրտեսների երեխաները» ֆիլմաշարում Ինգրիդ Կորտեսի դերով։

## Վաղ տարիներ
Կառլա Գուջինոն ծնվել է Ֆլորիդայի Սարասոտա քաղաքում։ Նրա հայրը ծագումով իտալացի էր, իսկ մայրն ուներ անգլո-իռլանդական արմատներ։ Կառլայի ծնողները բաժանվել են, երբ նա երկու տարեկան էր։ Կառլան ստիպված էր ապրել երկու տանը՝ հոր հետ (եղբոր՝ Կառլ կրտսերի հետ միասին) Սարասոտայում և մոր հետ՝ Կալիֆոռնիայում։ «Ես ապրում էի մայրիկիս հետ՝ Հյուսիսային Կալիֆոռնիայում գտնվող խրճիթում, և հայրիկիս հետ՝ մի շքեղ տանը։ Այնտեղ կային թենիսի կորտեր և լողավազան, ամռանը մեկնում էի Եվրոպա։ Ես զգում էի, որ երկու բոլորովին տարբեր մանկություն եմ ունեցել»․ նա այսպես է նկարագրում իր մանկությունը՝ ԱՄՆ-ի երկու ափերին։

## Կարիերա
15 տարեկանում Գուջինոն սկսել է զբաղվել մոդելային բիզնեսով, սակայն ստիպված է եղել լքել այն ցածրահասակ լինելու պատճառով։ Հորաքրոջ խորհրդով, որը նախկինում աշխատում էր հեռուստատեսությունում, Կառլան սկսել է դերասանական վարպետության դասեր անցնել Լոս Անջելեսում։ Մինչ դասընթացների ավարտը նա հասցրել է երկրորդ պլանի դեր կատարել իր դեբյուտային՝ «Բևեռլի Հիլզի ջոկատը» ֆիլմում։ Այդ ժապավենի հաջողությունից հետո Կառլայի կարիերան վերելք ապրեց։ Նա սկսեց շատ նկարահանվել։ Հաջորդ չորս տարիներին թողարկվեցին նրա մասնակցությամբ մի քանի ֆիլմեր և սերիալներ։

Կառլան առաջին նշանավոր դերը ստացել է «Այս տղայի կյանքը» ֆիլմում 1993 թվականին։ Այդ ժապավենի նկարահանման հրապարակում նրա գործընկերներն են դարձել Ռոբերտ Դե Նիրոն և Լեոնարդո ԴիԿապրիոն։

Կարիերայի սկզբում Կառլան հասցրել է մասնակցել հետևյալ շոուներին՝ «Զանգով փրկվածները», «Ո՞վ է այստեղ շեֆը», «Ալֆ», «Դոկտոր Դուգի Հաուզեր» և «Հրաշալի տարիներ»։ 1992 թվականին Կառլա Գուջինոն Պոլի Շորի հետ գլխավոր դեր է ստացել «Փեսա» կատակերգությունում։ 1994 թվականին նա հայտնվել է Bon Jovi խմբի «Always» երգի տեսահոլովակում։

Հեռուստատեսային մի քանի վառ դերերից հետո Կառլան սկսել է նախանձելի օրինաչափությամբ հայտնվել մեծ էկրաններին, նրան հաճախ առաջարկել են առաջին պլանի դերեր։ Դերասանուհին հեշտությամբ կերպարանափոխվել է ցանկացած ժանրի ֆիլմերի համար. նա խաղացել է «Մայքլ» ռոմանտիկ կատակերգությունում Ջոն Տրավոլտայի հետ, «Կյանքի սերը» մելոդրամայում՝ Շերիլին Ֆենի հետ, «Օձի աչքերը» թրիլերում՝ Նիկոլաս Քեյջի հետ։

Կառլա Գուջինոյի համար հաջողակ է դարձել Ինգրիդ Կորտեսի դերը Ռոբերտ Ռոդրիգեսի «Լրտեսների երեխաները» ֆիլմաշարում, ինչպես նաև Կարեն Սիսկոյի դերը համանուն սերիալում (2003-2004)։ «Սահման» հեռուստասերիալում (2005-2006) նա ցուցադրել է իր դրամատիկ կատարումը դոկտոր Մոլլի էն Քեֆրիի դերում։ Այնուհետև Գուջինոն սկսել է նկարահանվել «Անտուրաժ» սերիալում Վինսենթ Չեյզի գործակալ Ամանդայի դերում։ Բացի այդ, 2005-ին դերասանուհուն կարելի էր տեսնել «Մեղքերի քաղաք» նեոնուարում՝ Միկի Ռուրկի, Բրյուս Ուիլիսի, Քլայվ Օուենի, Բենիսիո դել Տորոյի և Ջեսիկա Ալբայի ընկերակցությամբ

2006 թվականին դերասանուհին նկարահանվել է «Գիշերը թանգարանում» ֆանտաստիկ կատակերգությունում, իսկ 2007 թվականին՝ Ռիդլի Սքոթի «Գանգստեր» քրեական դրամայում։

2009 թվականին տեղի ունեցավ «Պահապանները» ֆիլմի համաշխարհային պրեմիերան, որտեղ Կառլան մարմնավորեց Սալի Յուպիտերի (Մետաքսի ուրվական) դերը։ Ֆիլմը համանուն կոմիքսի էկրանավորումն է Պահապանները, Ալան Մուրը և Դեյվ Գիբոնսը։ Բացի այդ, 2009-ին դերասանուհին մարմնավորել է դոկտոր Ալեքս Ֆրիդմանին Դուեյն Ջոնսոնի հետ «Վհուկ լեռ» ֆանտաստիկ արկածում, ինչպես նաև ելույթ է ունեցել Չիկագոյի Գուդման թատրոնի բեմում։
thumb|240px|left|Գուջինոն WonderCon 2015-ում
2011 թվականին Գուջինոյին կարելի էր տեսնել «Անառակ Կալիֆոռնիա» կատակերգական-դրամատիկական սերիալում՝ Էբի Ռոդեսի դերում, ինչպես նաև «Միստր Փոփերի պինգվինները» ֆիլմում, որտեղ նրա գործընկերը Ջիմ Քերին էր, և Զաք Սնայդերի «Արգելված ընդունելություն» ֆանտաստիկ ֆիլմում՝ Վերա Գորսկու դերում։ Վերջինիս սաունդթրեքում դերասանուհին երգում է Օսկար Այզեքի կողքին։

2013 թվականին դերասանուհին կրկին, արդեն երրորդ անգամ, խաղացել է Զաք Սնայդերի «Պողպատե մարդը» ֆիլմում։ Երեք տարի անց նա կհայտնվի նաև «շարունակությունում»։ 2015 թվականին Կառլա Գուջինոն Դուեյն Ջոնսոնի և Ալեքսանդրա Դադդարիոյի հետ միասին կատարել է «Սան Անդրեասի խզումը» աղետ-ֆիլմում գլխավոր դերերից մեկը։

2017 թվականին Գուջինոն նկարահանվել է «Ջերալդի խաղը» սարսափ ֆիլմում, որը նկարահանվել Է Սթիվեն Քինգի համանուն վեպի հիման վրա։ 2018-ից 2020 թվականներին դերասանուհուն կարելի էր տեսնել «Էլիզաբեթ Հարվեստ» ֆանտաստիկ թրիլերում և «Բլրի վրա տան ուրվականները» սերիալում։

2021 թվականին նախատեսվում է թողարկել «Վառոդի կոկտեյլ» էքշն-թրիլլերը՝ Կառլա Գուջինոյի մասնակցությամբ։ Ֆիլմի նկարահանման հրապարակում նրա գործընկերներն են Կարեն Գիլանը, Լինա Հիդին, Միշել Յեոն, Անժելա Բասեթը, Փոլ Ջամատին և Ֆրեյա Ալանը։

## Ֆիլմագրություն
### Ֆիլմ

### Հեռուստատեսություն

### Երաժշտական տեսահոլովակներ

## Ծանոթագրություններ

Կատեգորիա:20-րդ դարի դերասանուհիներ
Կատեգորիա:21-րդ դարի դերասանուհիներ
Կատեգորիա:Ամերիկացի կին հնչյունավորողներ
Կատեգորիա:Ամերիկացի կինոդերասանուհիներ
Կատեգորիա:Դերասանուհիներ այբբենական կարգով
Կատեգորիա:Ամերիկացի հեռուստատեսային դերասանուհիներ
Կատեգորիա:20-րդ դարի ամերիկացի դերասանուհիներ
Կատեգորիա:21-րդ դարի ամերիկացի դերասանուհիներ
Կատեգորիա:Ամերիկացի երեխա դերասանուհիներ
Կատեգորիա:Ամերիկացիներ իռլանդական սերմամբ
Կատեգորիա:Թատրոնի ամերիկացի դերասանուհիներ
Կատեգորիա:Ամերիկացիներ անգլիական սերմամբ
Կատեգորիա:Դերասանուհիներ Կալիֆոռնիայից
Կատեգորիա:Ամերիկացի մոդելներ